b'\n_START_ARTICLE_\nRiot-On!\n_START_SECTION_\nArvioita ja kritiikkej\xc3\xa4\n_START_PARAGRAPH_\nElokuvaa luonnehdittiin Helsingin Sanomien Nyt-liitteen arvostelussa "v\xc3\xa4hemm\xc3\xa4n pohtivaksi", ja sit\xc3\xa4 arvosteltiin v\xc3\xa4h\xc3\xa4pukeisten naisten k\xc3\xa4yt\xc3\xb6st\xc3\xa4 kuvituksessa sek\xc3\xa4 siit\xc3\xa4, ett\xc3\xa4 se on yhti\xc3\xb6n entisten ty\xc3\xb6ntekij\xc3\xb6iden tekem\xc3\xa4. Tosin elokuvan haastattelut ja taustatutkimuksen teki brittil\xc3\xa4inen toimittaja Peter Day. Elokuvan televisioesityksen aikoihin Helsingin Sanomien Marjatta M\xc3\xb6tt\xc3\xb6l\xc3\xa4 julkaisi elokuvasta hieman my\xc3\xb6nteisemm\xc3\xa4n arvion. MTV3:n nettisivujen arvostelija Minna Karila kuvaili elokuvaa "hyv\xc3\xa4ksi viihteeksi", jonka jutut ovat "oikeasti hauskoja"._NEWLINE_Ulkomailla elokuva sai my\xc3\xb6nteisi\xc3\xa4 arvosteluja, ja muun muassa brittilehti The Times kuvaili elokuvaa "ylt\xc3\xa4kyll\xc3\xa4isesti leikatuksi", "poikkeuksellisen r\xc3\xa4\xc3\xa4v\xc3\xa4suiseksi" ja "ratkiriemukkaaksi" dokumentiksi IT-buumista. Kun elokuvasta julkaistiin DVD Australiassa, se sai tiedotusv\xc3\xa4lineiss\xc3\xa4 enn\xc3\xa4tyksellisen paljon huomiota, muun muassa maan johtava elokuvalehti Film Ink Magazine kirjoitti siit\xc3\xa4 v\xc3\xa4rikk\xc3\xa4\xc3\xa4n artikkelin. Levitysyhti\xc3\xb6 totesi, ettei pohjoismainen dokumentti ole koskaan saanut alueella yht\xc3\xa4 suurta huomiota.\n_START_SECTION_\nPalkinnot\n_START_PARAGRAPH_\nElokuva sai kansainv\xc3\xa4lisi\xc3\xa4 palkintoja, muun muassa Grand Festival Awardin Berkeleyn elokuvajuhlilla vuonna 2006 sek\xc3\xa4 juryn erikoismaininnan Raindance-elokuvajuhlilla. Suomessa elokuva oli ehdolla parhaan dokumentin Jussi-palkinnon saajaksi. N\xc3\xb6jesguidenin lukijat valitsivat sen vuoden parhaaksi elokuvaksi vuonna 2005.'